Vniuersis Christi fidelibus presentes literas visuris seu audituris Olauus, Dei et apostolice sedis gracia episcopus Aboensis, salutem in Domino sempiternam. Pium et gratum nos Deo obsequium arbitramur impendere, quociens fideles suos excitamus ad opera pietatis. Cupientes igitur, ut ecclesia parochialis Rymitta nostre Aboensis diocesis, in honorem et sub vocabulo beati Jacobi apostoli fundata et dedicata, congruis habeatur reuerencia et honore et ut Christi fideles eo deuocius confluant ad eandem quo ibidem diuino munere vberius conspexerint se refectos, omnibus vere penitentibus et confessis, qui ad dictam ecclesiam in festiuitatibus natiuitatis, circumcisionis, epyphanie, resurreccionis, ascensionis et pentecostes Domini nostri Ihesu Christi, trinitatis et corporis eiusdem Domini nostri Ihesu Christi ac in singulis solennibus beate Marie virginis et in festis omnium apostolorum et ewangelistarum et precipue in festo beati Iacobi, predicte ecclesie patroni, necnon omnium regni swecie patronorum ac in festis beatorum Olaui et Olaui(!) regum et martyrum et beatorum Laurencij et Stephani martyrum, Mauricii et Martini confessorum, Katherine et Margarete virginum ac in festo omnium sanctorum ac in ipsius ecclesie anniversaria dedicacionis die siue in singulis diebus dominicis per annum eam deuocionis ac oracionis accesserint, similiter hii, qui processionibus fieri consuetis ante missas uel post et missis votiuis interfuerint ibique missas, predicaciones ac alia diuina officia diurna uel nocturna audierint seu pro nostro ecclecie nostre statu felici et quieto aut pro pace tocius christianitatis uel aere conquisito Deum pie exorauerint seu cimiterium eius pro animabus omnium fidelium defunctorum Deum pie exorando circuierint aut altaria singula in ipsa ecclesia constructa visitauerint et coram singulis oracionem dominicam et angelicam salutacionem flexis genibus deuote dixerint ant sepulture mortuorum ibidem interfuerint seu sacramentum corporis Christi uel extreme vnccionis cum ad infirmos deferuntur, deuote consecuti fuerint aut in matutina uel serotina pulsacione more Romane curie angelicam salutacionem flexis genibus dixerint terna vice seu ad fabricam aut sustentacionem prefate ecclesie manus porrexerint adiutrices; quociens premissa uel aliquid premissorum deuote fecerint, tociens de omnipotentis Dei misericordia beatorumque Petri et Pauli autoritate confisi quadraginta dierum indulgencias, hiis vero, qui aliis in festis ferialibus diebus quibuscunque sepedictam ecclesiam, ut prefertur, visitauerint, xx dierum indulgencias de iniunctis eis penitenciis misericorditer in Domino relaxamus. Datum Rymitta anno Dominj mcdl, in profesto sancte Birgitte tempore nostre visitacionis, nostro sub secreto presentibus apposito impendenti.